ลุ้นแผนฟื้นฟู EARTH
วันนี้ (21 ก.ย.) ศาลล้มละลายกลาง มีนัดฟังคำสั่งว่าจะให้ EARTH เข้าสู่แผนฟื้นฟูกิจการหรือไม่
21 ก.ย. 2560

ลูบคมตลาดทุน : ธนะชัย ณ นคร
วันนี้ (21 ก.ย.) ศาลล้มละลายกลาง มีนัดฟังคำสั่งว่าจะให้ EARTH เข้าสู่แผนฟื้นฟูกิจการหรือไม่
มีประเด็นของปัญหา และต้องจับตา
นั่นคือ หนี้สินที่เพิ่มขึ้นมา 2.60 หมื่นล้านบาท และใกล้ระดับ 4 หมื่นล้านบาท ทำให้มีหนี้สินมากกว่าทรัพย์สิน
และทำให้ต้องเข้าแผนฟื้นฟู
หนี้ที่เพิ่มขึ้นนั้น จะเป็นเหตุเป็นผลเพียงพอหรือไม่
ก่อนหน้านี้มีข่าวออกมาว่า กลุ่มเจ้าหนี้มีความเห็นไม่ตรงกันว่าจะรับหรือคัดค้านแผนฟื้นฟูของ EARTH หรือไม่
เจ้าหนี้ที่เป็นสถาบันการเงิน เช่น ธนาคาร ออกตัวมาก่อนหน้านี้แล้วว่า อาจจะคัดค้าน ด้วยเหตุผลว่า ควรจะมีคนของธนาคารเข้ามาร่วมบริหารแผนด้วย
ส่วนกลุ่มเจ้าหนี้ที่เป็นรายเล็ก เช่น ตั๋วบี/อี จะไม่คัดค้าน
เจ้าหนี้กลุ่มนี้ต้องการให้ผ่าน และอยากให้เรื่องหรือปัญหาทั้งหมดสิ้นสุดโดยเร็ว
ทว่า ในวันที่ 20 ก.ย.กลุ่มเจ้าหนี้รายใหญ่ก็ยื่นคัดค้านจริงๆ
ก่อนที่ศาลจะนัดให้ไปไกล่เกลี่ยในวันเดียวกัน ก่อนที่ในช่วงเย็นจะตกลงกันได้ ขอถอนการคัดค้าน และศาลล้มละลายกลางรับเรื่องไว้พิจารณาในที่สุด
ขณะเดียวกัน มีข่าวออกมาว่า มีความพยายามที่จะให้เจ้าหนี้แบงก์แห่งหนึ่งคัดค้านให้ถึงที่สุด
ด้วยเหตุผลว่า ไม่อยากให้เรื่องนี้จบ
ไม่เช่นนั้นแผนที่ต้องการ “เช็คบิล” คนกลุ่มหนึ่งอาจจะไม่เป็นผล
กลุ่มคนที่จะถูกเช็คบิลนั้นส่วนใหญ่จะเป็นอดีตบอร์ดของกรุงไทย หรือ KTB
และคนที่สั่งให้เดินเกมดังกล่าว ถือว่ามี “อำนาจ” ค่อนข้างมากในขณะนี้
เรื่องดังกล่าวเป็นความขัดแย้ง และ “ความแค้น” ที่เกิดขึ้นมาก่อนหน้านี้ และผ่านมาแล้วหลายปี และมีความเกี่ยวพันไปยังการแต่งตั้งบอร์ดใน บลจ.กรุงไทย (KTAM)
“วรภัค ธันยาวงษ์” อดีต กรรมการผู้จัดการใหญ่ คือหนึ่งในผู้มีอำนาจต้องการเชือด
ว่ากันว่า “วรภัค” ทราบเรื่องดังกล่าวดี
สินเชื่อของ EARTH นั้น มีข่าวออกมาว่า เริ่มปล่อยครั้งแรกในช่วงก่อนที่ “วรภัค” จะเข้ามารับตำแหน่ง
เมื่อ “วรภัค” เข้ามา จึงมีการปล่อยสินเชื่อก่อนดังกล่าวแบบต่อเนื่องไป
กระทั่งมามีปัญหาในยุคของ “ผยง ศรีวณิช” ที่มีการตัดวงเงินสินเชื่อ ด้วยเหตุผลที่ปลัดกระทรวงการคลังในฐานะประธานบอร์ดกรุงไทย “สมชัย สัจจพงษ์” ออกมาให้สัมภาษณ์ว่า เพราะ EARTH ทำผิดเงื่อนไขเงินกู้
ผ่านมาถึงวันนี้ ก็ยังไม่มีการระบุว่า EARTH ผิดเงื่อนไขเงินกู้อย่างไร
ส่วน EARTH ก็ปฏิเสธเรื่องดังกล่าว
EARTH นั้น หากย้อนไปดูผลประกอบการในช่วงปลายปีก่อนหน้านี้
จะพบว่ามีกำไรสุทธิมาโดยตลอด
ก่อนที่จะมีผลขาดทุนสุทธิ 69 ล้านบาทในช่วงไตรมาส 1/60
มีบุคคลในแวดวงตลาดทุนบอกว่า แม้ EARTH จะมีกำไร แต่หากส่องงบการเงินจริงๆ จะพบว่ามีความ “เปราะบาง” ซ่อนอยู่ หรืออยู่ได้ด้วยวงเงินสินเชื่อ
และนั่นคือจุดอ่อน และเป็นจุดที่มีการมองกันว่า หากแบงก์เจ้าหนี้ตัดวงเงินสินเชื่อ EARTH
จะส่งผลให้ EARTH มีปัญหาทันที
ทว่าเรื่องนี้ก็มีความเห็นแย้งว่า เจ้าหนี้จะยอมเสี่ยงเป็น “เอ็นพีแอล” เลยหรือ เพราะรู้ดีว่า จะต้องตั้งสำรองหนี้ที่เป็นตัวเลขสูงมาก
ปัญหาที่เกิดขึ้นทำให้กลุ่มเจ้าหนี้รายเล็กๆ มีการคุยกันว่าถึงคราว “ซวย” ของ  EARTH
และคนที่ซวยยิ่งกว่าก็คือ เจ้าหนี้ตั๋วบี/อี
ราคาหุ้นของ EARTH ร่วงลงอย่างหนักในช่วงเดือนพฤษภาคม 60 หลังปัญหาต่างๆ เริ่มแตกออกมา
การที่ราคาหุ้น EARTH ปรับลง มีข่าวออกมาด้วยว่า ก่อนหน้านี้ เพราะผู้บริหาร EARTH มีการนำหุ้น EARTH ไปจำนำไว้กับ “นักลงทุนรายใหญ่” และไม่มีเงินนำมาคืน (อาจเพราะถูกตัดวงเงินสินเชื่อ)
และถูกรายใหญ่ทิ้งหุ้นในกระดานออกมา
วันนี้มาลุ้นกันว่า EARTH จะผ่านพายุ
และผ่านไปสู่ฟ้าหลังฝนได้หรือไม่